
**TRAMVAJSKI PROMET**

Nakon gradnje željezničke pruge i Zapadnog kolodvora Zagreb je prometno povezan sa Zidanim mostom i Siskom. Grad se sve više razvija i javlja se potreba za organiziranim gradskim prijevozom. Od 1885. g. u Zagrebu se raspravlja o potrebi uvođenja konjskog tramvaja, a 1889. g. potpisan je ugovor s francuskim inženjerom Raulom Pierreom Alexsanderom Gautierom koji je projektirao prve pruge. Društvo konjskog tramvaja osnovano je 1891. g. i te iste godine radove na izvođenju prvih pruga vodi poduzetništvo Gfröer i Muskovics iz Budimpešte.




*Tramvaj ispred Zapadnog kolodvora*

Te su godine u promet puštene tri tramvajske pruge od kojih dvije vode prema Črnomercu. Jednoj je krajnja točka bila na Zapadnom kolodvoru, a drugoj na Mandaličinoj, odnosno Vodovodnoj ulici. Obje su povezivale Črnomerec s centrom grada.




*Otvoreni konjski tramvaj*

Tramvaj je pušten u promet 5. 9. 1891., a drugog dana prometovanja tramvajem se provezlo oko 20 000 Zagrepčana, što je tada bilo gotovo polovica ukupnog stanovništva grada. Kola su vukli stari vojnički konji, a ugovorena brzina bila je 7 kilometara na sat.



*Zatvoreni konjski tramvaj*

Već 1910. g. tramvaj vozi do mitnice na Črnomercu, a 1911. g. konjski je tramvaj potpuno zamijenjen električnim.



*Prvi električni tramvaj*

Staro okretište na Črnomercu kod potoka bilo je u funkciji do 1980. g. kada je na prostoru nekadašnje ciglane, nešto zapadnije od starog, sagrađeno novo okretište.



*Okretište na Črnomercu početkom 20. st.*



*Okretište na Črnomercu sredinom 20. st.*



*Novo okretište kod Ciglane na Črnomercu 1980. g.*







*Okretište na Črnomercu 2008. g.*



*Okretište na Črnomercu 2017. g.*